'100 साल तक जारी रहेगा कश्मीर विवाद'  
द. एशिया मामलों के एक अमेरिकी विशेषज्ञ का मानना है कि भारत-पाक के बीच कश्मीर को लेकर संघर्ष 100 साल या इससे भी अधिक समय तक चलेगा।
दक्षिण एशिया मामलों के एक अमेरिकी विशेषज्ञ का मानना है कि भारत और पाकिस्तान के बीच जम्मू एवं कश्मीर को लेकर संघर्ष 100 साल या इससे भी अधिक समय तक चलेगा।  'द आइडिया ऑफ पाकिस्तान' पुस्तक के लेखक तथा वाशिंगटन में ब्रुकिंग्स इंस्टीट्यूट के सीनियर फेलो पी. कोहेन के अनुसार, "मेरी भविष्यवाणी यह है कि भारत तथा पाकिस्तान का संघर्ष, जिसमें कई अन्य समस्याओं के अतिरिक्त कश्मीर भी शामिल है, 100 साल या इससे भी अधिक समय तक जारी रह सकता है।"  कोहोन कहते हैं, "दोनों देशों के बीच समस्याओं के समाधान को लेकर मैं बहुत निराश हूं। उन्हें व्यापार के क्षेत्र में सहयोग करना चाहिए। कश्मीर अंतत: अपना समाधान तलाश लेगा।"  भारत-पाकिस्तान के बीच अमेरिका की स्थिति पर उन्होंने कहा, "अमेरिका की इसमें बहुत कम भूमिका होनी चाहिए, जो केवल विचार तथा सुझाव देने तक सीमित हों, जैसा कि हमने मध्य-पूर्व शांति प्रक्रिया में किया।"  कोहेन के अनुसार, वह भारत तथा पाकिस्तान की प्रतिद्वंद्विता को लेकर एक पुस्तक लिख रहे हैं, जिसे 'सौ साल पुराना युद्ध' नाम दिया जाएगा।  कोहेन ने कहा कि वर्तमान समय में पाकिस्तान की सेना अतिवादी होने से कहीं अधिक अमेरिका विरोधी है। सेना का यह स्वभाव पूर्वी पाकिस्तान के स्वतंत्रता आंदोलन के समय से ही है, जिसके कारण बांग्लादेश का जन्म हुआ।  उस वक्त सेना ने अल बदर जैसे संगठनों के सदस्यों तथा इसके आत्मघाती हमलावरों को सेना में भर्ती किया। कोहेन के अनुसार जिया-उल-हक के शासन के दौरान यह अधिक हुआ। अब यह पाकिस्तान सेना की रणनीति का एक अहम हिस्सा है। उन्होंने यह भी कहा कि इस वक्त पाकिस्तान की सेना भारतविरोधी होने से कहीं अधिक अमेरिकाविरोधी है।